കൃഷ്ണഗാഥ/ഒന്നാം ഭാഗം/പൂതനാമോക്ഷം
1 	നാകികൾനേരൊത്ത ഗോപന്മാരെല്ലാർക്കും 	   
2 	നാഥനായ് നന്നായി നിന്ന നന്ദൻ	   
3 	സന്തതിയില്ലാഞ്ഞു സന്തതം വെന്തുവെ 	   
4 	ന്തന്തരാ ചിന്തയും പൂണ്ടകാലം 	   
5 	അത്ഭുതകാന്തി കലർന്നൊരു ജായയ്ക്കു 	   
6 	ഗർഭവുമുണ്ടായിവന്നുകൂടി.	   
7 	എന്നതു കണ്ടിട്ടു നിന്നൊരു നന്ദന്താൻ 	   
8 	വന്നെഴുന്നീടുന്ന മോദത്താലെ 	   
9 	പ്രാശ്നികന്മാരോടു ചോദിച്ച നേരത്തു 	   
10 	പ്രാശ്നികന്മാരിലൊരുത്തൻ ചൊന്നാൻ:	   
11 	"ഇന്നിവൾതന്നുടെ ഗർഭത്തിൽനിന്നതോ 	   
12 	കന്യകയെന്നതു നിർണ്ണയിച്ചു."	   
13 	അന്യനായുള്ളവൻ ചൊല്ലിനിന്നീടിനാൻ 	   
14 	കന്യകയെന്നവൻ ചൊന്നനേരം:	   
15 	"തേമ്പാത കാന്തി കലർന്നുനിന്നീടുന്നൊ 	   
16 	രാപൈതലുണ്ടാമിപ്പേററിലിപ്പോൾ 	   
17 	കാണുന്ന നേരത്തു കന്യകയല്ലെന്നു 	   
18 	മാണെന്നുമുള്ളതു നിർണ്ണയിച്ചു."	   
19 	അന്യനായുള്ളവൻ ചൊല്ലിനിന്നീടിനാൻ 	   
20 	പിന്നെയും നിന്നു വിചാരിച്ചുടൻ:	   
21 	"ഇങ്ങനെയല്ലായ്കിലെന്നുടെ ശാസ്ത്രം ഞാൻ 	   
22 	എന്നുമേ തീണ്ടുന്നോനല്ല മേലിൽ."	   
23 	വായ്പൊരുൾകൊണ്ടവർ നേരിട്ട നേരത്തു 	   
24 	വായ്പോടു ചൊല്ലിനാൻ നിന്നൊരന്യൻ:	   
25 	"ചെമ്പല്ലവാംഗിതൻ നല്പിള്ളയായതോ 	   
26 	പെപിള്ളയെന്നതും ചേരുമല്ലോ 	   
27 	മാപാർന്ന കാന്തിതൻ കാമ്പായിനിന്നുള്ളൊ 	   
28 	രാപൈതലെന്നതും ചേരുമത്രേ.	   
29 	ഇങ്ങനെയുള്ളൊരു സംഗതി ചേരായെ 	   
30 	ന്നങ്ങനെ നണ്ണി ഞാൻ മൗനമാണ്ടു.	   
31 	എന്നുടെ ചിന്തിതമാരുമേ കാണൊല്ലാ 	   
32 	യെന്നുണ്ടു ദൈവത്തിനെന്നതത്രെ 	   
33 	പ്രാശ്നികന്മാരായ ഞങ്ങളിന്നെല്ലാരും 	   
34 	പ്രാകൃതരായിച്ചമഞ്ഞു,തെന്നാൽ 	   
35 	വന്നതു കണ്ടിട്ടു നിർണ്ണയിച്ചീടു നാം 	   
36 	എന്നതേയോർച്ചയിൽ ചേർച്ചയുള്ളു.	   
37 	നന്ദനോടിങ്ങനെ ചൊന്നവരെല്ലാംതാൻ 	   
38 	മന്ദിരം നോക്കി നടന്നാർ പിന്നെ 	   
39 	"നന്മയേ നല്കേണം ദൈവമേ! എന്നങ്ങു 	   
40 	നന്ദനും പ്രാർത്ഥിച്ചു നിന്നകാലം	   
41 	മാസങ്ങൾ പോന്നു തികഞ്ഞു തന്മാനിനി 	   
42 	ക്കാസന്നമായ് വന്നു സൂതികാലം.	   
43 	പാതിരാനേരത്തു പാരാതെ പെറ്റാള 	   
44 	പ്പാഥോജലോചനാ പൈതൽതന്നെ.	   
45 	സൂതികൊണ്ടുണ്ടായ മോഹത്തെപ്പൂണ്ടവൾ 	   
46 	കാതരയായി നുറുങ്ങുനേരം 	   
47 	ചാരിക്കിടന്നങ്ങുണർന്നോരു നേരത്തു 	   
48 	ചാരത്തു നോക്കിനാൾ മന്ദ;മപ്പോൾ 	   
49 	കോമളനായ കുമാരനെക്കാണായി 	   
50 	കാർമ്മുകിൽ കാമിക്കും കാന്തിയുമായ്.	   
51 	ആണെന്നു നിർണ്ണയിച്ചാനന്ദം പൂണുന്നോ 	   
52 	രേണവിലോചനമാരെന്നപ്പോൾ 	   
53 	നന്ദനു നല്ലൊരു കാഴ്ചയായ് നല്കിനാർ 	   
54 	നന്ദനനുണ്ടായിതെന്നിങ്ങനെ.	   
55 	ചിന്തയെപ്പൂണ്ടൊരു നന്ദന്താനന്നപ്പോൾ 	   
56 	അന്തമില്ലാതൊരു സന്തോഷത്താൽ 	   
57 	ചേലകൾ നല്ലവ നല്കിനിന്നീടിനാൻ 	   
58 	ബാലകജന്മത്തെച്ചൊന്നോർക്കെല്ലാം 	   
59 	"പിന്നെയും പിന്നെയും ചൊല്ലുവിനെന്നോടു 	   
60 	നന്ദനനെന്നുള്ള നാമമിന്നും	   
61 	അഞ്ചാതെ ചെഞ്ചെമ്മേ പിന്നെയും പിന്നെയും 	   
62 	എൻ ചെവി രണ്ടും കുളുർക്കുംവണ്ണം."	   
63 	ഇങ്ങനെ ചൊല്ലീട്ടു പിന്നെയും ചെന്നോർക്കു 	   
64 	മങ്ങാതെ ചേലകൾ നൽകിനിന്നാൻ.	   
65 	പാരാതെ ചെന്നങ്ങു പൈതലെക്കണ്ടിട്ടു 	   
66 	നീരാടിപ്പോന്നിങ്ങു വന്നു പിന്നെ 	   
67 	ആരണർ ചൊല്ലാലെ ജാതകർമ്മത്തെയു 	   
68 	മാചരിച്ചീടിനാനാദരവിൽ.	   
69 	ദാനങ്ങൾകൊണ്ടവൻ വാനവർശാഖിക്കു 	   
70 	നാണത്തെപ്പൂകിച്ചാന്മാനസത്തിൽ.	   
71 	"നന്ദനു നല്ലൊരു നന്ദനനുണ്ടായി"	   
72 	തെന്നൊരു വാർത്ത പരന്നുതെങ്ങും.	   
73 	വേർ പാകിനിന്നൊരു വേഴ്ചയെപ്പൂണ്ടുള്ള 	   
74 	ഗോപാലന്മാരെല്ലാം വന്നു പിന്നെ 	   
75 	ബാലകനുണ്ടായ മോദത്തെപ്പൂണ്ടിട്ടു 	   
76 	ചാലെക്കളിച്ചു പുളച്ചുനിന്നാർ 	   
77 	ആച്ചിമാരെല്ലാരും കാഴ്ചയുമായിട്ടു 	   
78 	പാച്ചിൽ തുടങ്ങിനാർ പാരമപ്പോൾ.	   
79 	ബാലകന്തന്നുടെയാനനം കണ്ടിട്ടു 	   
80 	ചാല മുകർന്നു പുണർന്നുനിന്നാർ.	   
81 	സന്തോഷംപൂണ്ടു തഴച്ചുനിന്നീടിനാർ 	   
82 	ബന്ധുക്കളായുള്ള ലോകരെല്ലാം.	   
83 	ഗോഷ്ടികൾ കോലുന്ന ഗോപന്മാർ ചൂഴുറ്റു 	   
84 	വാട്ടമകന്നുള്ള ഗോഷ്ഠംതന്നിൽ 	   
85 	വത്സലനായൊരു വത്സനുണ്ടാകയാൽ 	   
86 	ഉത്സവംകൊണ്ടു നിറഞ്ഞുതെങ്ങും.	   
87 	അന്നു തുടങ്ങി വിളങ്ങുമന്നന്ദൻറെ 	   
88 	സുന്ദരമായുള്ള മന്ദിരത്തിൽ 	   
89 	ചെന്നുതുടങ്ങിനാൾ ചെന്താരിൽമങ്കയും,	   
90 	ചെമ്മു വരുന്നനാളെന്നു ഞായം.	   
91 	യത്നങ്ങൾകൂടാതെ ഗേഹങ്ങളെല്ലാമേ 	   
92 	രത്നങ്ങൾകൊണ്ടു നിറഞ്ഞുകൂടി.	   
93 	ഗോക്കൾതൻ തിണ്മയെപ്പാർക്കുന്നതാകിലോ 	   
94 	വാക്കുകൊണ്ടേതും വചിച്ചുകൂടാ.	   
95 	കന്നും കിടാക്കളുമന്നു തുടങ്ങിയ 	   
96 	മ്മന്ദിരംതന്നിൽ നിറഞ്ഞൊഴിഞ്ഞു,	   
97 	മാന്യങ്ങളായിട്ടു മറ്റുള്ളതെല്ലാമെ 	   
98 	ധാന്യത്തിൻപുരവുമവ്വണ്ണമേ.	   
99 	ഇങ്ങനെയെല്ലാരും പൊങ്ങിനിന്നീടുന്ന 	   
100 	മംഗല്യമാണ്ടു വസിക്കുംകാലം,	   
101 	കല്പിച്ചുനിന്ന കരത്തെയക്കംസനാ 	   
102 	യൊപ്പിച്ചു പോരേണമെന്നു നണ്ണി 	   
103 	യാതനായ് മേവിനാനായന്മാർക്കെല്ലാം 	   
104 	നാഥനായ് നിന്നൊരു നന്ദനപ്പോൾ.	   
105 	പാരാതെ ചെന്നൂ കരത്തെയും നല്കീട്ടു 	   
106 	പോരുവാനിങ്ങു തുടങ്ങുന്നേരം 	   
107 	ആനകദുന്ദുഭിതാനറിഞ്ഞിട്ടു 	   
108 	മാനിച്ചു ചെന്നവൻ ചാരത്തപ്പോൾ 	   
109 	പ്രേമത്തെ തൂകുന്ന തൂമൊഴികൊണ്ടുടൻ 	   
110 	വാർമെത്തുമാറു പറഞ്ഞുനിന്നാൻ.	   
111 	നന്ദനും ചൊല്ലിനാ,നെന്നതു കേട്ടവൻ 	   
112 	വന്നതുകൊണ്ടുള്ള സന്തോഷത്താൽ:	   
113 	"കാണേണമെന്നു ഞാൻ കാമിച്ചനേരത്തു 	   
114 	കാണായിവന്നതും ഭാഗ്യമല്ലോ.	   
115 	പണ്ടു കഴിഞ്ഞുളള്ള ദീനങ്ങളോർക്കുമ്പോൾ 	   
116 	ഇണ്ടലുണ്ടാകുന്നു പാരമുള്ളിൽ.	   
117 	എത്രയുമേറ്റം കൊതിച്ചുനിന്നല്ലൊ തൻ 	   
118 	പുത്രനെക്കാണുന്നു ലോകരെല്ലാം 	   
119 	അങ്ങനെയുണ്ടായ പുത്രരെയല്ലൊയി 	   
120 	മ്മംഗലം വേരറ്റ പാപി കംസൻ	   
121 	പാരാതെ ചെന്നു പിറന്നങ്ങു വീഴുമ്പോൾ 	   
122 	പാറമേൽ തല്ലിക്കഴിച്ചുകൂട്ടി 	   
123 	നാളെയുമുണ്ടാമിപ്പൈതങ്ങളെന്നുള്ളൊ 	   
124 	രാശയെക്കോലേണ്ടായെന്നു വന്നു.	   
125 	ഉണ്ടാകുന്നാകിലിക്കണ്ടൊരു കംസനോ 	   
126 	പണ്ടേവനല്ലോതാ, നെന്തു കാര്യം?	   
127 	പിന്നപ്പിറന്നൊരു കന്യകയുണ്ടായി 	   
128 	തെന്നതുമങ്ങനെ പോയിതായി.	   
129 	വന്നുവന്നീടുന്നതെല്ലാമെ കാണ്മു നാം 	   
130 	ഒന്നിന്നും ഖേദിയായ്കെന്നേ വേണ്ടു."	   
131 	എന്നതുകേട്ടുള്ളൊരാനകദുന്ദുഭി 	   
132 	പിന്നെയും ചൊന്നാനന്നന്ദനോടായ്:	   
133 	"ശാശ്വതവാക്കുകളാശ്രയിച്ചീടുന്നൊ 	   
134 	രീശ്വരൻതന്നുടെ ലീലയെന്നേ 	   
135 	വന്നതു വന്നതു നിർണ്ണയിച്ചിങ്ങനെ 	   
136 	മന്നിടം ചേരുന്നുതിന്നിന്നു ഞാൻ.	   
137 	രോഹിണീസൂനുവാമെന്നുടെ നന്ദനൻ 	   
138 	ദ്രോഹവുംകൂടാതെ മേവുന്നോനോ?	   
139 	എന്നുടെ ജീവനം നിന്നുടെ കൈയിലു 	   
140 	മെന്നതോ ചൊല്ലേണ്ടതില്ലയല്ലോ.	   
141 	പുത്രനില്ലായ്കയാലത്തലെപ്പൂണ്ടു നിൻ 	   
142 	പുത്രനുണ്ടായതു കേൾക്കയാലെ 	   
143 	സന്താപം വന്നുള്ളതെല്ലാമേ പോയിട്ടു 	   
144 	സന്തോഷംചെയ്യുന്നു മാനസത്തിൽ.	   
145 	വമ്പേറുമമ്പിനാൽ നിൻ പൈതൽതന്നെ ഞാൻ 	   
146 	എൻ പൈതലെന്നതു ചിന്തിക്കുന്നു.	   
147 	എൻ പൈതലുണ്ടായ സന്തോഷമെല്ലാമി 	   
148 	ന്നിൻപൈതൽമൂലമിന്നുണ്ടായല്ലോ.	   
149 	അങ്ങനെയാകതു, നമ്മിലിന്നോർക്കുമ്പോൾ 	   
150 	മംഗലമാകെന്നതല്ലോ വേണ്ടു.	   
151 	കാരിയമെല്ലാമെ പൂരിച്ചുതായല്ലോ 	   
152 	പാരാതെ പോകേണം ഗോകുലത്തിൽ.	   
153 	വമ്പൊടു മേന്മേലേ തപെടുമല്ലലു 	   
154 	ണ്ടമ്പാടിതന്നിൽ വരുന്നുതിപ്പോൾ.	   
155 	എന്നതിൻമുമ്പിലേ ചെന്നങ്ങു കൊള്ളേണം 	   
156 	നന്ദനന്തന്നെയും സൂക്ഷിക്കേണം"	   
157 	എന്നതു കേട്ടൊരു നന്ദനുമന്നേരം 	   
158 	നന്ദനന്തന്നെയും നണ്ണി നണ്ണി,	   
159 	ഗോകുലം മുന്നിട്ടു പോകത്തുടങ്ങിനാൻ 	   
160 	ആകുലമായുള്ളോരുള്ളവുമായ്.	   
161 	ആനകദുന്ദുഭിതാനുമന്നേരത്തു 	   
162 	ദീനതതീർത്തു തെളിഞ്ഞു മേന്മൽ 	   
163 	തോയജലോചനന്തന്നെയും ചിന്തിച്ചു 	   
164 	പോയങ്ങു പൂകിനാൻ മന്ദിരത്തിൽ.	   
165 	. . . . . . . . . . . . . . . . . . . . . . . . . . .	   
166 	കംസന്റെ ചൊല്ലിനാൽ കൈതവംപൂണ്ടുള്ള 	   
167 	വാസവവൈരികൾ പാരിലെങ്ങും 	   
168 	ചാലെപ്പോയ് ചെന്നോരോ ബാലകന്മാരെയും 	   
169 	കാലന്നു നല്കി നടന്നകാലം 	   
170 	പൂതനയെന്നൊരു ഭൂസുരനാശിനി 	   
171 	ഭൂതലംതന്നിൽ നടന്നെങ്ങുമേ	   
172 	സുന്ദരിയായൊരു നാരിയായ് ചെന്നിട്ടു 	   
173 	നന്ദഗൃഹത്തിലകത്തു പുക്കാൾ.	   
174 	വാർകോലും കൊങ്കകൾ രണ്ടിലും ചെഞ്ചെമ്മേ 	   
175 	കാകോളം തേച്ചു ചമച്ചു നേരേ 	   
176 	ബാലകമന്ദിരംതന്നുടെ ചാരത്തു 	   
177 	ചാലെപ്പോയ് ചെന്നവൾ നോക്കുന്നേരം 	   
178 	ചൊല്പെറ്റുനിന്നൊരു ശില്പം കലർന്നുനി 	   
179 	ന്നല്പമായുള്ളൊരു തല്പത്തിൻമേൽ 	   
180 	ചാലക്കിടന്നങ്ങു കപൊലിഞ്ഞീടുന്ന 	   
181 	ബാലകന്തന്നെയും കാണായ് വന്നു.	   
182 	ദൂരത്തു നിന്നങ്ങു കണ്ടോരുനേരത്തു 	   
183 	ചാരത്തു ചെന്നു ചതിച്ചു പുക്കാൾ 	   
184 	അണ്ഡജനായകന്തന്നുടെ ചാരത്തു 	   
185 	കുണ്ഡലിതാൻ ചെന്നു പൂകുംപോലെ 	   
186 	ഓമനത്തുമുഖംതന്നിലേ നോക്കിക്കൊ 	   
187 	ണ്ടോർത്തുനിന്നീടിനാളൊട്ടുനേരം 	   
188 	ചീർത്തൊരു കോപംപൂണ്ടന്തകൻ വാരാഞ്ഞു 	   
189 	പാർത്തുനിന്നീടുന്നോളെന്നപോലെ.	   
190 	മെല്ലവെ ചെന്നങ്ങു തൊട്ടുനിന്നീടിനാൾ 	   
191 	പല്ലവം വെല്ലമപ്പൂവൽമേനി	   
192 	രത്നമെന്നിങ്ങനെ തന്നിലെ നണ്ണിനി 	   
193 	ന്നഗ്നിയെ ചെന്നു തൊടുന്നപോലെ.	   
194 	പാരാതെ പിന്നെയെടുത്തു നിന്നീടിനാൾ 	   
195 	ആരോമൽപ്പൂങ്കനിപ്പൈതൽതന്നെ 	   
196 	പാശമെന്നിങ്ങനെ നിർണ്ണയംപൂണ്ടിട്ടു 	   
197 	പാമ്പിനെച്ചെന്നങ്ങെടുക്കുമ്പോലെ 	   
198 	ഓമനപ്പൂവൽമെയ് മേനിയിൽ കൊണ്ടപ്പോൾ 	   
199 	കോൾമയിർ തിണ്ണമെഴുന്നു മെയ്യിൽ 	   
200 	ഉമ്പർകോൻനാട്ടിലപ്പൂതനതന്നെക്കാൾ 	   
201 	മുമ്പിലേ പോവാനായെന്നപോലെ	   
202 	നീണ്ടുള്ള ബാഹുക്കൾകൊണ്ടവൾ പൂവൽമെയ് 	   
203 	പൂണ്ടുകൊണ്ടീടിനാളൊന്നു മെല്ലെ 	   
204 	പല്ലവമാണ്ടൊരു സല്ലകിയെന്നിട്ടു 	   
205 	പാവകജ്വാല നല്ലാനപോലെ.	   
206 	കമ്രമായുള്ളൊരു നന്മുഖംതന്നിലേ 	   
207 	ചുംബിച്ചു മേവിനാളൊന്നു മെല്ലെ 	   
208 	അംഗനമാരിലന്നന്മുഖം കാണുമ്പോൾ 	   
209 	അങ്ങനെതോന്നാതോരില്ലയാരു 	   
210 	നൂതനനായൊരു പൈതലുമന്നേരം 	   
211 	പൂതനതന്നെയും നോക്കിനിന്നാൻ	   
212 	മസ്തകമേറിന കേസരിവീരന്താൻ 	   
213 	മത്തേഭന്തന്നുടൽ നോക്കുമ്പോലെ.	   
214 	"ആരാനും പോന്നു വരുന്നതിന്മുമ്പിലേ 	   
215 	കാരിയമായതു സാധിക്കേണം."	   
216 	എന്നങ്ങു നണ്ണിന പൂതനതാനപ്പോൾ 	   
217 	നന്ദകുമാരൻ വായിൽ നേരേ 	   
218 	ദുസ്തനംതന്നെയും നല്കിനിന്നീടിനാൾ;	   
219 	ദുഷ്ടമാർക്കങ്ങനെ തോന്നി ഞായം.	   
220 	കൈകളെക്കൊണ്ടു പിടിച്ചു നിന്നന്നേരം 	   
221 	കൈടഭസൂദനനായ ബാലൻ	   
222 	അമ്മുലതന്നെക്കുടിച്ചു നിന്നീടിനാൻ 	   
223 	അമ്മതൻ നന്മുലയെന്നപോലെ 	   
224 	പാൽകൊണ്ടു ചെഞ്ചെമ്മേ പൈ കെട്ടുകൂടാഞ്ഞി 	   
225 	ട്ടാകുലനാകയാലെന്നപോലെ 	   
226 	കാറ്റേയും കൂടി കുടിച്ചുകൊണ്ടീടിനാൻ 	   
227 	താറ്റോലിച്ചങ്ങവൾ നൽകുമപ്പോൾ 	   
228 	ഏറ്റമെഴുന്നൊരു പീഡയെക്കൊണ്ടവൾ 	   
229 	ചീറ്റന്തി രണ്ടു കരഞ്ഞു പിന്നെ 	   
230 	ഭൂതലന്തന്നിൽ പതിച്ചുനിന്നീടിനാൾ 	   
231 	ചേതനയോടു പിരിഞ്ഞു നേരെ.	   
232 	ഭാരമിയന്നൊരു ഭൈരവിതന്നുടൽ 	   
233 	ഘോരമായ് വന്നങ്ങു വീഴുകയാൽ 	   
234 	ഊഴിയുമെങ്ങും കുലുങ്ങിതായന്നേരം 	   
235 	ആഴിയും കിഞ്ചിൽ കലങ്ങീതായി.	   
236 	ചാരത്തുനിന്നുള്ള ദാരുക്കളെല്ലാമെ 	   
237 	പാരം ഞെരിഞ്ഞു പതിച്ചുതെങ്ങും.	   
238 	വേപത്തെപ്പൂണ്ടുള്ള ഗോപികമാരെല്ലാം 	   
239 	ഗോപാലന്മാരോടും കൂടിച്ചെമ്മെ,	   
240 	കേടറ്റുനിന്നുള്ള ബാരകനുള്ളേട 	   
241 	ത്തോടിച്ചെന്നീടിനാർ പേടിയോടെ.	   
242 	ഭൂതലംതന്നിൽ പതിച്ചുകിടന്നൊരു 	   
243 	പൂതനതന്നെയും കണ്ടാരപ്പോൾ 	   
244 	ഉമ്പർകോൻ ചെന്നിട്ടു പക്ഷമറുക്കയാൽ 	   
245 	വമ്പറ്റുവീണൊരു ശൈലംപോലെ.	   
246 	ലീലയുംപൂണ്ടവൾ മാറിൽ കരേറിന 	   
247 	ബാലകന്തന്നെയും കണ്ടാർ പിന്നെ 	   
248 	വങ്കുന്നിലേറിക്കളിച്ചുനിന്നീടുന്ന 	   
249 	രങ്കുതമ്പൈതലെയെന്നപോലെ.	   
250 	കണ്ടൊരുനേരമക്കൊണ്ടൽനേർവർണ്ണനെ 	   
251 	കൊണ്ടിങ്ങു പോരുവാൻ മണ്ടിച്ചെന്നാർ	   
252 	രത്നത്തെക്കാമിച്ചു ചത്തുകിടക്കുന്ന 	   
253 	സർപ്പത്തിൻ ചാരത്തു ചെല്ലുമ്പോലെ.	   
254 	ലീലകൾ കോലുന്ന ബാലനെച്ചെഞ്ചെമ്മേ 	   
255 	താലോലിച്ചമ്പോടു കൊണ്ടുപോന്നാർ 	   
256 	ചേതന വേറിട്ടൊരാനമേൽനിന്നൊരു 	   
257 	കേസരിപ്പൈതലെയെന്നപോലെ.	   
258 	ദുർഗ്രഹശങ്കയാലഗ്ര്യനായുള്ളവൻ 	   
259 	വിഗ്രഹംതന്നിൽ ന്യസിച്ചു പിന്നെ 	   
260 	രക്ഷയെച്ചെയ്തുതുടങ്ങിനാരെല്ലാരും 	   
261 	അക്ഷണം വന്നുള്ള വല്ലവിമാർ	   
262 	ഗോമൂത്രംകൊണ്ടുകുളിപ്പിച്ചുനിന്നിട്ടു 	   
263 	ഗോധൂളിയേൽപിച്ചു മെയ്യിലെങ്ങും 	   
264 	ഗോവിന്നുകീഴങ്ങു ന്നൂഴിച്ചു ചെഞ്ചെമ്മെ 	   
265 	ഗോപുച്ഛംകൊണ്ടങ്ങുഴിഞ്ഞു നന്നായ്.	   
266 	ഗോമയംകൊണ്ടുള്ള ലേപവും പെണ്ണിനാർ 	   
267 	ഗോശൃംഗംതന്നിലേ മണ്ണുകൊണ്ടും 	   
268 	ഗോമയമായുള്ള രക്ഷയെച്ചെയ്താര 	   
269 	ഗ്ഗോപകുമാരനു ഗോപികമാർ.	   
270 	വൈകുണ്ഠൻതന്നുടെ നാമങ്ങളോരോന്നെ 	   
271 	വൈകല്യം വാരാതെ ചൊല്ലിച്ചൊല്ലി	   
272 	പേച്ചിതൻ വൻ പിണി പോക്കിനിന്നീടിനാർ 	   
273 	ആച്ചിമാരെല്ലാരും മെല്ലെ മെല്ലെ.	   
274 	നന്ദനും വന്നങ്ങു മന്ദിരം പൂകിനാൻ 	   
275 	അന്നേരം വല്ലവന്മാരുമായി.	   
276 	ഭൂതലംതന്നിൽ പതിച്ചുകിടക്കുന്ന 	   
277 	പൂതനതന്നുടൽ കണ്ടു പിന്നെ 	   
278 	ആനകദുന്ദുഭിതന്നുടെ ചൊല്ലിനെ 	   
279 	മാനിച്ചുനിന്നാനന്നന്ദനേറ്റം.	   
280 	പിന്നെയങ്ങെല്ലാരും പൂതനതന്നുടെ 	   
281 	ഉന്നതമായുള്ള ദേഹംതന്നെ	   
282 	ശസ്ത്രങ്ങൾകൊണ്ടു തറിച്ചുനിന്നങ്ങനെ 	   
283 	പത്തുനൂറായിരം ഖണ്ഡമാക്കി 	   
284 	ദൂരത്തുകൊണ്ടുപോയ് ചുട്ടുകളഞ്ഞുടൻ 	   
285 	നേരത്തുവന്നു കുളിച്ചു പിന്നെ 	   
286 	നാരാണൻതൻറെ നാമങ്ങൾ ചൊല്ലിക്കൊ 	   
287 	ണ്ടോരോരോ വേലയുമാചരിച്ചാർ.